55. schôdza NR SR - 9.deň - A. dopoludnia
Dátum: 2022-02-16
Poslanec: Kočiš, Eduard (-)
Druh vystúpenia: Vystúpenie v rozprave

34. Veľmi pekne ďakujem za slovo, pán predsedajúci. Vážený pán minister, vážený pán spravodajca, kolegyne, kolegovia, bavíme sa tuná o zákone, ktorý uvádza do praxe integračný príspevok po dobu šiestich mesiacov v sume 381 eur. Ako povedali rečníci predo mnou, či už za rečníckym pultom, alebo počas faktických poznámok, niektorí tento príspevok považujú za úplne normálny, za úplne legálny, pretože aj takéto peniaze nám v rámci európskych štruktúr tuná na Slovensko plynuli, ale ja sa pýtam, či nie je úplne dostatočné, ak žiadateľ o mig... o... žiadateľ o azyl, ktorý vstúpi do azylového procesu, dostane jednorazovú dávku 327 eur, a v podstate v tom azylovom centre má všetko zabezpečené od stravy cez nocľah, cez všetky hygienické záležitosti, ja sa pýtam, je vôbec spravodlivé alebo nejakým spôsobom únosné, aby ešte dostával po dobu 6 mesiacov tých 381 eur? Podľa mňa nie je to nutné. Absolútne to nie je nutné, pretože Jednota dôchodcov Slovenska včera avizovala, že bolo by dobré, alebo bolo by rozumné schváliť valorizáciu dôchodkov o 3 %, pretože ceny pohonných hmôt, ceny energií, ceny potravín a všetkých komodít, ktoré ľudia v bežnom živote používajú, stúpajú takým enormným množstvom a tak strašne rýchlo, že jednoducho pre peňaženku takého priemerného dôchodcu je to už neúnosné. A ja sa len pýtam, nevedeli by sme aspoň tieto smiešne prostriedky, ktoré chcete tak veľkoryso rozdávať po dobu šiestich mesiacov týmto žiadateľom o azyl, použiť nejakým rozumným spôsobom? To je absolútne jedno, ako by sme to použili. Či by sme to použili na nejaké mladé rodiny, či by sme to použili na zlepšenie kvality života našich dôchodcov, ktorí naozaj odpracovali desiatky rokov, a ja neviem, ale ja byť na mieste nejakej slobodnej matky alebo starobného, výsluhového, invalidného dôchodcu, tak ja sa na tento príspevok budem pozerať veľmi krivo, pretože sa budem cítiť určite diskriminovaný, a v neposlednom rade tento príspevok považujem naozaj za niečo, čo nie je potrebné v našej spoločnosti ďalej nejakým spôsobom šíriť alebo propagovať. Kolegovia, ktorí tento zákon predkladajú, na čele s pánom ministrom hovoria o nejakej sociálnej spravodlivosti, resp. že tento príspevok má predstavovať nejakú sociálnu integráciu. Vážené dámy, vážení páni, o sociálnej integrácii sa môžme baviť vtedy, ak ideme integrovať človeka, ktorý je nám kultúrne blízky, ktorý je nám blízky krajovo, ktorý je nám blízky nejakou našou mentalitou alebo nejako príbuzne. Jednoducho títo žiadatelia o azyl pochádzajú naozaj z úplne iného prostredia, či už sociálneho, či už náboženského, pochádzajú úplne z iných krajín a jednoducho sociálne integrovať týchto ľudí je značne náročné a značne ťažké. Mnohí zamestnanci, mnohí pracovníci týchto azylových centier by o tom mohli rozprávať celé hodiny, že je to skoro nemožné. Kolega Potocký tiež spomenul vo svojej rozprave alebo vo faktickej poznámke, už si presne nepamätám, že tento proces vlastne po dobu po tých šiestich mesiacoch skracuje možnosť zamestnania sa a integrovať tohto človeka do pracovného procesu. Ja sa len, Milan, chcem spýtať, máme nejaké štatistiky, koľko týchto žiadateľov o azyl sa nejakým spôsobom vedelo zamestnať po dobu 9 mesiacov počas platnosti toho bývalého zákona? Ja si myslím, že by to boli také nízke čísla, že je úplne skôr to... že je úplne zbytočné o tom rozprávať. Čiže ak skrátime tú lehotu z 9 mesiacov, kedy sa ten azylant mohol nejakým spôsobom plnohodnotne prepracovať do pracovného procesu, a teraz po šiestich mesiacoch jednoducho mu to skrátime o 3 mesiace, ja si myslím, že tie čísla budú ešte nižšie. Slovensko je naozaj, ako bolo povedané, iba tranzitnou krajinou pre týchto žiadateľov o azyl, ktorí sa ocitli na našom území iba preto, že boli prichytení, chytení, nájdení na našich štátnych hraniciach a do týchto azylových centier boli jednoducho, dá sa povedať, že doslova až deportovaní. Oni tam nechcú ísť. Oni tam nechcú ísť. Jednoducho ich zasľúbené krajiny sú ďalej na západ, a tak to aj naďalej zostane. Čiže ja si len naozaj myslím, že tento príspevok bude mnohých špekulantov a naozaj finančných turistov, by som to takto nazval, motivovať k tomu, že aj to Slovensko je celkom na nejakého pol roka zaujímavou krajinou a potom by sme sa mohli posúvať niekde ďalej. Čiže skúsme sa zamyslieť nad takým jednoduchým spôsobom, či sa nám ten počet žiadateľov o azyl nezvýši. Ja mám také obavy, že áno, pretože tieto informácie sa medzi týmito doslova, do písmena prevádzačskými alebo pašeráckymi gangami, ktorí naozaj obchodujú s týmto ľudským nešťastím, veľmi rýchlo šíro. Oni veľmi dobre sledujú, aké sú zákony každej vnútrozemskej krajiny, a podľa toho plánujú trasy a kadejaké možné veci. Čiže ja sa naozaj obávam, aby územie Slovenskej republiky, nebudem tvrdiť, že zaplavia nejaké hordy migrantov, ale jednoducho určite to budú vyššie počty, ako bol ten počet za minulý rok, kedy bolo nejakých 370, keď si dobre pamätám, a to, že tieto, títo žiadatelia o azyl sú naozaj poväčšine mladí muži vo veku 18 - 30 rokov, to je 90 % tejto populácie. Je tam menšia časť, kedy sú naozaj buď mladé rodiny s jedným dieťaťom, alebo slobodná matka s nejakým dieťaťom, ale naozaj tieto, táto demografická krivka, ktorá bola tuná dávaná za nejakú, za nejaký, za nejaký vývoj, že toto nám v podstate iba hrozí a že to nie je nejakou hrozbou pre spoločnosť, nebol by som si týmto spôsobom príliš istý. Čiže, vážení kolegovia, vážené kolegyne, skúsme sa zamyslieť nad tým, či vlastne schválenie, alebo posunutie tohto zákona do druhého čítania bude na prospech veci, alebo či to bude mať skôr nejaký negatívny účinok, negatívny dopad a hlavne to, čo už tu bolo povedané a čo si musíme stále pripomínať, najprv pomáhajme svojim – to znamená mladým rodinám, dôchodcom, tí sú tí najzraniteľnejší v našej spoločnosti – a až potom sa snažme pomáhať všetkým naokolo, pretože Slovensko je naozaj maličká, príliš maličká krajina, aby sme dokázali riešiť globálne problémy sveta, pretože na našom území nedokážeme riešiť ani tie naše. Ďakujem pekne.